Examenele de Evaluare Naţională şi Bacalaureat nu se modifică anul acesta, a dat asigurări ministrul educaţiei Ligia Deca. Ea spus că ia în calcul totuşi unele schimbări în privinţa profesorilor evaluatori.
Ministrul educaţiei a precizat, de asemenea, că şcolile vor putea instala sisteme de supraveghere audio-video şi fără consultarea profesorilor, părinţilor şi elevilor. Au fost făcute ajustări şi în privinţa acordării burselor.
Felicia Mocanu vine cu detalii: Modificările propuse vin în contextul în care au existat mai multe controverse legate de faptul că, pe baza actualei Legi a educaţiei, elevii cu medii sub patru au luat în acest an şcolar burse de merit în valoare de 450 lei. Potrivit proiectului de ordonanţă anunţat de Ligia Deca, bursa de merit va fi acordată elevilor care vor avea media anuală peste 9,50. Ca noutate a proiectului este introducerea bursei de rezilienţă.
Ligia Deca: Scopul acestei burse este de a motiva şi elevii care au în acest moment rezultate menite să progreseze. Este, practic, o formă de a stimula progresul individual în învăţare. Cuantumul va fi de 300 lei pe lună, iar bursa se va acorda elevilor care au obţinut cel puţin media anuală 7 şi se află printre primii 30% dintre elevii din clasă din punct de vedere al rezultatelor.
Reporter: În ceea ce priveşte examenul naţional de Evaluare Naţională, dar şi examenul naţional de Bacalaureat, ministrul educaţiei, Ligia Dca, a anunţat în cadrul conferinţei faptul că ia în calcul ca în cazul profesorilor evaluatori care au participat la simularea examenelor naţionale, iar corectura a fost deficitară, să nu mai poată evalua înainte de a participa la sesiuni de formare dedicată. Cele două examene naţionale nu vor suferi modificări, rămânând în forma cunoscută.
Rador/FOTO imagine ilustrativă radioiasi.ro